Noi acuzații grave la adresa polițiștilor. Un bărbat susține că a fost bătut crunt la Cluj-Napoca de oamenii legii, fără să fie vinovat de vreo infracțiune. Un echipaj l-a auzit că discuta pe stradă despre operațiunea de salvare ratată de la Caracal, i-a cerut să se legitimeze, și l-a pedepsit pentru că a refuzat. Poliția vorbește însă despre injurii aduse uniformei.

Gabriel Papuc, persoană vătămată: Astea sunt rănile cum m-au trântit jos, m-au încătușat. Mai am aici pe umăr, pieptul mă doare îngrozitor, abia inspir. Am fost lovit cu picioarele, cu genunchiul în piept...

Gabriel Papuc este din Cluj-Napoca, dar trăiește de mai mulți ani în Anglia. Întors acasă în vacanță, vineri seara a ieșit în oraș să mănânce cu un prieten. Întâmplarea a făcut ca la același fast-food să se afle și trei polițiști, care i-au auzit vorbind de cazul Caracal.

Gabriel Papuc: Povesteam cu prietenul meu, l-am întrebat dacă ascultase convorbirile (n.r. - Alexandrei cu 112), arătând cu privirea și capul spre echipajul de poliție, spunându-i: „Ai văzut ce au făcut nenorociții ăștia?”. În secunda următoare, un agent de poliție s-a îndreptat spre mine și mi-a cerut un act de identitate, i-am spus că nu am.

Măriuța Pop, jurnalist Digi24: Cei doi bărbați se aflau în fața fast food-ului. Polițiștii ar fi ieșit și ei din resturant, moment în care pe unul dintre ei l-ar fi trântit de perete și i-ar fi pus mâna în gât, iar pe celălalt, l-ar fi imobilizat la pământ.

Bărbatul susține că polițiștii ar fi continuat să îl agreseze fizic și pe drumul spre secția de poliție.

Gabriel Papuc: M-au încătușat, m-au luat pe sus, m-au urcat în mașina de poliție. Agentul de poliție din spate care era lângă mine a început să mă lovească cu palmele, cu pumnii în stomac, în cap.

Omul spune că i-a fost întocmit și un proces verbal, pe care ar fi refuzat să îl semneze întrucât nu avea niciun nume de agent de poliție trecut pe el. Odată lăsat să plece, bărbatul a sunat la 112. Reprezentanții Spitalului Clinic Județean de Urgență Cluj-Napoca confirmă prezența lui la unitatea de primiri urgențe și spun că acesta ar fi suferit un traumatism cranio-cerebral minor, dar și multiple răni la nivelul membrelor.

Gabriel Papuc: Cu actul de la urgențe, mi s-a eliberat un certificat medico-legal unde se spune clar că am fost agresat prin lovire, leziuni cu 3-4 zile de îngrijiri medicale.

Carmen Pompaș, purtător de cuvânt IPJ Cluj: Bărbatul a fost sancționat contravențional cu amendă pentru adresare de injurii și cu avertisment pentru refuz de legitimare. S-a procedat la imobilizare prin folosirea forței. Până în prezent la sediul unității de poliție nu a fost depusă vreo sesizare privind un eventual comportament abuziv al polițiștilor.

Bărbatul anunță că va depune plângere atât la la poliție, cât și la Parchet.